Universis presentes litteras inspecturis, nos Jacobus Boisserandi, canonicus Eduensis, abbas Sancti Stephani de Strata in ecclesia Eduensi, notum facimus quod nos pro remedio anime nostre et anime domini Andree quondam curati ecclesie de Voudenay, necnon et anime domini Girardi de Marchaaut, quondam presbiterorum defunctorum et consanguineorum nostrorum, quorum ultimarum voluntatum exequtor extitimus, timentes ne officium exequtionis ultimarum voluntatum eorumdem presbiterorum ab eisdem nobis injunctum et a nobis susceptum minus sufficienter fuerimus exequti, occasione hujusmodi, legamus, damus et concedimus videlicet pro remedio animarum eorumdem, videlicet pro remedio anime dicti Andree triginta libras Viennensium, de quibus volumus et precepimus quod centum solidi dicte monete reddantur, tradantur et deliberentur integre Humberto de Milayo, clerico, consanguineo nostro et quondam nepoti dicti Andree, et alie viginti quinque libre de residuo distribuantur per manus domini Jacobi, nepotis nostri, et domini Regnaudi dicti de Curia Episcopi, presbiterorum, in usus pios, videlicet pro emendis tunicis, ad usus pauperum et miserabilium personarum, et socularibus, prout secundum Deum melius viderint ordinandum; item, pro remedio anime dicti Girardi, decem libras monete Viennensis, de cujus bonis tantum vel circa credimus in commodum nostrum fuisse conversum, que decem libre distribuantur per manus dictorum Jacobi et Renaudi ad emendum et distribuendum similiter tunicas de burello et soculares ad usus pauperum et miserabilium personarum. Item, volumus et precipimus quod triginta solidi monete Parisiensis reddantur heredibus Hugonis forestarii de Milercio quos debebamus eidem et in commodum nostrum conversi fuerint tempore quo vivebat. Item, damus et legamus et concedimus et quitamus imperpetuum Guillermo filio dicte Chasteleigne et pro ipso nutriendo, in veram et perpetuam elemosinam, centum solidos Viennensium semel; item, terras quas acquisivimus a Guillermo dicto de Formur, sitas versus Fontaigne chaude; item, clausum quem acquisivimus ab Humberto filio Anserini, versus pontem Sancti Andochii, prope la Chelenote situm; item, quamdam petiam terre sitam versus Petram Cervallem, quam acquisivimus a Bertrando filio quondam Bertholdi Albo cum blado debito de annis preteritis a Guillermo de Petra Cervalli dictam peciam terre excolente, racione culture ipsius terre. In cujus rei testimonium sigillum nostrum litteris presentibus apponimus. Datum et actum anno Domini Mº CCº octuagesimo primo, die sabbati in vigilia beati Andree apostoli.